अक्सर वो ह तमिलनाडु के कांचीपुरम जिला के अपन घर के लकठा के डोंगरी मन मं किंदरत रहिथे. जिहां कुछु लोगन मन वो ला देख के येकर सेती भागथें के कहूँ वो ह हमला झन कर देवय. उहिंचे कुछु लोगन मन ओकर उपर पथरा फेंकथें. ओकर ददा वो ला धरके घर लाथे, कभू-कभू वोला बहिर भाग जाय ला रोके सेती कुर्सी ले बांध देथे.
अरुणा(असल नांव नई) 18 बछर के रहिस तब वोला पता चलिस ले वोला सिज़ोफ्रेनिया हवय. ये बीमारी ह ओकर सोचे, हावभाव अऊ बेहवार ऊपर असर करथे.
गर शांति शेष नई होतिस त सायदे अरुणा के बीमारी के पता चले रतिस.
61 बछर के शांति देख सकत रहिस के काय हवत हवय. वो ह अरुणा जइसने सैकड़ों लोगन मन के मदद करे रहिन जेन मन सिज़ोफ्रेनिया ले जूझत रहिन. 2017-2022 मं अकेल्ला शांति ह चेंगलपट्टू मं 98 मरीज के चिन्हारी करे रहिन अऊ वो मन ला इलाज मं मदद करे रहिन. स्किज़ोफ्रेनिया रिसर्च फ़ाउंडेशन (एससीएआरएफ) के संग करे करार मं सामुदायिक स्वास्थ्य कार्यकर्ता के रूप मं, शांति दिमागी रूप ले बीमार लोगन मन के इलाज करवाय के काम ले कोंडांगी गाँव मं जाने पहिचाने जावत रहिन.
जब 10 बछर पहिली शांति अरुणा ले मिले रहिस, "वो ह दुबर पातर अऊ जवान रहिस, बिहाव घलो नई होय रहिस," वो ह कहिथें. "वो ह बस घूमत रहय, कभू खावत नई रहिस. मंय ओकर घर के लोगन मन ला वोला थिरुकालुकुंद्रम के केंप मं लाय ला कहेंव." स्किज़ोफ्रेनिया ले जूझत लोगन मन के चिन्हारी करे अऊ इलाज सेती एससीएआरएफ डहर ले हरेक महिना केंप लगाय जावत रहिस.
इलाज के चार बछर बाद, अरुणा के बिहाव एक झिन अइसने मइनखे संग करदे गीस, जऊन ह ओकर गरभ धरे के बाद वोला छोड़ दीस. वो ह अपन मायका आगीस अऊ अपन ददा अऊ भैया के संग रहे लगिस. ओकर बियाहे दीदी, जेन ह चेन्नई मं रहिथे, ओकर लइका के देखभाल मं मदद करथे, अऊ अरुणा के बीमारी के दवई के खरचा उठाथे.
वो ह कहिथे के ओकर बढ़िया इलाज ह शांति अक्का सेती आय.
ओकर काम तालुक भर मं घूमे के रहिस, दिमागी बीमारी ले जूझत लोगन मन के चिन्हारी करे अऊ वो ला इलाज करवाय मं मदद करे रहिस.
"हमन पहिली तऊन गाँव मं जाबो जिहां जाय मं असानी हवय अऊ बाद मं दूर-दराज के इलाका मं. वो इलाका मं जाय सेती खास बखत मं मिलथे. कभू-कभू हमन ला बस टेसन मं बिहनिया आठ बजे ले मंझनिया तक धन मंझनिया एक बजे तक ले अगोरे ला परत रहिस," शांति सुरता करत कहिथें.
शांति ह सिरिफ इतवार के छुट्टी ला छोर पूरा महिना काम करिस. सामुदायिक स्वास्थ्य कार्यकर्ता के रूप मं ओकर रोज के जिनगी ह 30 बछर तक ले थिर रहिस. ओकर काम, जेन ला अनदेखा करे जाथे, भारी महत्तम आय काबर दिमागी बीमारी भारत के अनुमानित 10.6 बड़े उमर के अबादी ला असर डारथे, जिहां 13.7 फीसदी लोगन मन अपन जिनगी के कऊनो बखत मं दिमागी बीमारी के गम करथें. फेर इलाज के अंतर बहुते जियादा हवयः 83 फीसदी. सिज़ोफ्रेनिया बीमारी वाले कम से कम 60 फीसदी लोगन मन ला वो इलाज नई मिले सकय जेकर वो मन ला जरूरत होथे.
शांति ह सामुदायिक स्वास्थ्य कार्यकर्ता के रूप मं1986 ले काम सुरु करिस. वो बखत, भारत के कतको राज मं दिमागी बीमारी के इलाज सेती भरपूर इलाज करेइय्या नई रहिन. जऊन थोकन रहिन वो मन शहर मं रहिन, सायदेच कऊनो देहात इलाक मं रहिन. ये दिक्कत ला दूर करे राष्ट्रीय मानसिक स्वास्थ्य कार्यक्रम (एनएमएचपी) सुरु करे गीस. 1982 मं सुरु सब्बो सेती "दिमागी बीमारी के न्यूनतम इलाज करे अऊ वो मन तक पहुंच" तय करे के उद्देश्य ले करे गे रहिस, खास करके सबले कमजोर अऊ वंचित लोगन मन के सेती.
1986 मं, शांति ह रेडक्रास के संग सामाजिक कार्यकर्ता के रूप मं काम करिन. वो ह अपंग लोगन मन के पता लगाय अऊ ओकर तुरते जरूरत ला रपट बनाके संगठन ला भेजे सेती चेंगलपट्टू के दूर दराज के इलाका मन मं गीन.
ये शिविर मं शांति ह अलग अलग दिमागी बीमारी के बारे में सिखिस अऊ येकर चिन्हारी कइसने करे जाय. वो ह दिमागी बीमारी ले जूझत लोगन मन ला इलाज करवाय सेती मनाय के तरीका घलो सिखिस. वो ह कहिथे सुरु मं ओकर तनखा 25 रूपिया महिना रहिस. वो ला दिमागी रूप ले बीमार मइनखे ला खोजे अऊ इलाज वाले शिविर मं लाय ला रहिस. वो ह कहिथे, "मोला अऊ एक झिन दीगर मनखे ला तीन पंचइत सौंपे गे रहिस- हरेक पंचइत मं करीबन 2-4 गाँव." कतको बछर बूता करे बाद ओकर तनखा बढ़ गे. जब वो ह एससीएआरएफ ले 2022 मं रिटायर होईस, तब वोला महिना मं 10, 000 रूपिया ( भविष्य निधि अऊ बीमा काटे के बाद)मिलत रहिस.
ओकर ये काम ह वोला आमदनी के थिर जरिया दे दिस जेकर ले उथल-पुथल भरे जिनगी ला चलाय सकिस. ओकर घरवाला दरुहा आय अऊ मुस्किल ले घर के गुजरा करत रहिस. शांति के 37 बछर के बेटा बिजली मिस्त्री आय रोजी मं 700 रूपिया मिलथे. फेर वोला रोजी के बूता सरलग नई मिलय बी वो ला महिना मं सिरिफ 10 दिन के बूता मिलथे. अपन घरवाली अऊ बेटी संग गुजारा करे भरपूर नो हे. शांति के दाई घलो ओकर संग मं रहिथे. 2022 मं एससीएआरएफ के सिज़ोफ्रेनिया कार्यक्रम सिराय के बाद, शन्ति ह तंजावुर पुतरी बनाय ला सुरु करिस, 50 नग बनाय के बाद वो ह 3,000 रुपिया कमाइस.
49 बछर के सेल्वी ई. ह सिज़ोफ्रेनिया ले जूझत लोगन मन ला खोजे शांति के संग चेंगलपट्टू के जम्मो इलाका मं गीस. 2017 अऊ 2022 के मंझा, सेल्वी ह 117 गाँव गे रहिस, जऊन मं तीन ब्लाक उथिरामेरुर, कट्टनकोलट्टूर अऊ मदुरंथकम के पंचइत के इलाका रहिस, अऊ 500 ले जियादा लोगन मन के इलाज करवाय मं मदद करिस. वो ह एससीएआरएफ मं 25 बछर ले जियादा तक ले काम करे हवंय, अऊ अब वो ह डिमेंशिया वाले मरीज मन के चिन्हारी करेइय्या एक ठन दीगर परियोजना मं काम करत हवंय.
26 बछर के उमर मं ओकर बिहाव हो जाय के बाद, सेल्वी अपन परिवार के अकेल्ला कमेइय्या बन हे. बिजली मिस्त्री ओकर घरवाला के आमदनी ला सुन बेस्वास नई होवय. येकरे सेती, अपन कम आमदनी के संग, घर के खरचा ला छोड़ बोला अपन दूनू बेटा के पढ़ई के खरचा उठाय ला परे. ओकर 22 बछर के बड़े बेटा छे महिना पहिली कंप्यूटर साइंस मं एमएससी के पढ़ई पूरा करे हवय. 20 बछर के ओकर छोटे बेटा, चेंगलपट्टू के एक ठन सरकारी कॉलेज मं पढ़त हवय.
सेल्वी येकर ले बांचे अपन जुगत लगाइस. वो ह गाँव के हरेक घर मं जावत रहिस. वो हा चाय ठेला मं जिहां बनेच लोगन मं संकलाय रहिथें घलो जावत रहय, अऊ स्कूल के गुरूजी मन ले अऊ पंचइत के मुखिया मन ले गोठ बात करेव. सब्बो ले मेल मुलाकत होय लगिस. सेल्वी ह सिज़ोफ्रेनिया के लच्छन काय आय, येकर इलाज कइसने करे जा सकत हवय, अऊ वो मन के गाँव मं दिम्गी बीमारी वाले लोगन मन ला बताय के बिनती करेव. सेल्वी कहिथे, "लोगन मन झिझकत रहंय, फेर कुछु मन बताईन धन मरीज के घर डहर आरो करिन. कतको खास दिक्कत ला नई जानंय." वो ह कहिथे, "वो मन हमन ला बतायेंव के एक झिन ऊपर संदेहा हवय, धन कुछु लंबा बखत ले नींद नई परे के बात करथें.
समाज मं एके गोतर मं बिहाव नई करे के सख्त नियम हवय अऊ जात बिरादरी मं बिहाव आम आय बात आय. सेल्वी ह कतको लइका मन ला दिमागी रूप ले कमजोर जनम होवत देखे रहिस. वो ह कहिथे के येकर ले वोला दिमागी बीमारी अऊ दिमागी कमजोरी के लच्छन ला अलग करके देखे असान आय, जऊन ह ओकर बूता सेती एक ठन जरूरी हुनर आय.
सेल्वी के कतको महत्तम काम मन ले एक ठन ये तय करे रहिस के दवई मरीज के घर तक पहुंचाय जाय. भारत मं अधिकतर दिमागी बीमारी वाले लोगन मन इलाज अऊ दवई के खरचा करीबन सब्बो उठाथें. राष्ट्रीय मानसिक स्वास्थ्य कार्यक्रम के तहत मिलेइय्या इलाज के लाभ उठाय सेती 40 फीसदी मरीज मन ला 3 कोस ले जियादा (10 किमी) जाय ला परथे. दूरदराज के गाँव के लोगन मन ला बेरा के बेरा इलाज कराय बर जाय मं अक्सर मुस्किल होथे. एक ठन अऊ बड़े रुकावट रोगी ले जुरे कलंक आय, जऊन ह बीमारी ले जूझत अपन समाज के मांग ला पूरा करे नई सकंय.
लिली मनमथी के दलित बस्ती मं पले-बढ़े हवंय. वो ह दलित मन ला इलाका मं होवत भेद भाव ले भरे बेवहार के बारे मं जागरूक करे हवय.कभू-कभू ओकर जात ह मुस्किल खड़े कर देथे. येकरे सेती जब ओकर ले पूछे जाथे त वो ह अपन घर के जगा के नांव ला नई बतायेव. वो ह कहिथे, "गर मंय बतायेंव, त वो मन मोर जात ला जान डरहीं अऊ मोला डर हवय के लोगन मन मोर संग खराब बेवहार करहीं." लिली ह दलित ईसाई आंय, फेर वो ह सिरिफ ईसाई के रूप मं अपन पहिचान बताथें.
लिली के बिहाव ओकर फुफेरा भाई ले होय रहिस जब वो ह सिरिफ 12 बछर के रहिस. वो ह ओकर ले 16 बछर बड़े रहिस. वो ह कहिथे, "हमन चार झिन बहिनी हवन, मंय सबले बड़े हवंव." परिवार तीर 3 सेंत जमीन रहिसज जऊन मं माटी के घर बना ले रहेंव. "मोर ददा चाहत रहिस के कऊनो मनखे ओकर जइदाद के देखरेख करेव अऊ खेती करे मं ओकर मदद करेव. येकरे सेती मोर बिहाव अपन बड़े बहिनी के बेटा ले कर दीस." बिहाव ले वो ह खुस नई रहिस. ओकर घरवाला ओकर चेत नई धरत रहिस अऊ महिनो तक ले ओकर ले मिले नई आवत रहिस. अऊ जब आवय त ओला मारे पीटे. 2014 मं किडनी के कैंसर ले ओकर परान गीस, अपन पाछू 18 अऊ 14 बछर के दू झिन लइका के जिम्मेवारी छोड़ गीस.
अब, एनएमएचपी के तहत एससीएआरएफ की सामुदायिक परियोजना सिरागे हे, लिली ला डिमेंशिया वाले लोगन मन के परियोजना सेती लेय गे हवय. काम मार्च मं सुरु होईस, वो ह हफ्ता मं एक बेर जाथे. फेर, ये तय करे के सेती के सिज़ोफ्रेनिया के मरीज मन ला इलाज मिलत रहेय, वो ह वो मन ला, कोवलम अऊ सेम्बक्कम के सरकारी अस्पताल मं लेके जावत हवंय.
भारत मं दिमागी बीमारी के इलाज सेती बजट मं हाथी के पेट मं सोहारी कस भारी कम पइसा दे गे हवय. 2023-24 मं, स्वास्थ्य अऊ परिवार कल्याण मंत्रालय के मानसिक स्वास्थ्य सेती बजट अनुमान- 919 करोड़ रूपिया हवय जऊन ह केंद्र सरकार के कुल स्वास्थ्य बजट के 1 फीसदी हवय. येकर बड़े हिस्सा 721 करोड़ रूपिये नेशनल इंस्टीट्यूट ऑफ मेंटल हेल्थ एंड न्यूरो-साइंसेस (NIMHANS), बैंगलोर बर रखे गे हवय. बाकी गोपीनाथ रीजनल इंस्टीट्यूट ऑफ मेंटल हेल्थ, तेजपुर (64 करोड़ रुपये) अऊ नेशनल टेली-मेंटल हेल्थ प्रोग्राम (134 करोड़ रुपये) ला जाही. येकर छोड़, सरकार के राष्ट्रीय मानसिक स्वास्थ्य कार्यक्रम, जेन ह बुनियादी ढांचा अऊ कार्मिक बिकास ऊपर नजर रखथे, ला ये बछर राष्ट्रीय स्वास्थ्य मिशन के 'तीसर श्रेणी के गतिविधि' के तहत रखे गे हवय. येकरे सेती तृतीयक स्तर के मानसिक सेहत के देखभाल सेती आवंटन तय करे नई जाय सकय.
येकरे बीच, मनमथी मं लिली पुष्पम अब तक ले अपन हक के सामाजिक सुरक्षा लाभ ला हासिल करे जूझत हवंय. वो ह कहिथे, "गर मोला विधवा पेंशन बर अरजी दे ला हवय, त मोला रिश्वत देय ला परही. मोर करा वो मन ला देय बर 500 धन 1,000 रूपिया घलो नई ये. मंय सूजी (इंजेक्शन) लगाय सकथों, दवई देय सकथों, सलाह देय सकथों अऊ रोगी मन के इलाज के बाद के देखरेख कर सकथों. फेर एससीएआरएफ ला छोड़ के कऊनो जगा मं मोर ये अनुभव के काम नई ये. मोर जिनगी के हरेक दिन आंसू ले भरे हवय. कऊनो हमर मदद करेइय्या नई ये.
